'Dra jou banknommer oor, al skuif jy van bank' | Netwerk24
Deur Francois Williams 26 September 2019 14:49
Bankkliënte moet hul bankrekeningnommers kan behou as hulle van een bank na 'n ander skuif.
Dit is van die aanbevelings van die onafhanklike navorsingsfirma Intellidex in reaksie op Tito Mboweni, minister van finansies, se beleidskrif oor ekonomiese groei.
Die Europese Unie en Indië ondersoek tans die idee van rekeningnommer-oordraagbaarheid en Suid-Afrika behoort dit ook te ondersoek, glo dr. Stuart Theobald, Peter Attard Montalto en dr. Graunt Kruger van Intellidex in hul amptelike kommentaar op die beleidskrif.
Dit sal dit vir mense makliker en goedkoper maak om na nuwe banke oor te skakel.
Beleggers van oraloor is opgewonde dat die beleidskrif voorkeur gee vir 'n bewysgegronde, rasionele ekonomiese beleid.
Theobald-hulle sê dis verfrissend dat die beleidskrif sterk standpunt inneem dat die staat 'n fasiliteerder is. Dit is in skerp kontras met die ingesteldheid in die meeste begrotingsposdebatte in die parlement in Junie, waarin die heersende retoriek uit staatskringe steeds 'n groot en leidende staatsektor voorsien.
Intellidex het egter die volgende punte van kritiek:
Die dokument is nie duidelik oor wat Suid-Afrika aan die res van die wêreld wil bemark nie – dit wil sê die geleenthede wat aan internasionale beleggers gebied sal word wat kapitaal sal lok om die ekonomie uit te brei nie. Daar is 'n gebrek aan visie oor hoe die toekomstige ekonomie moet lyk.
Die plan bevorder mededingendheid en arbeidsintensiewe groei, maar spel nie uit "wat dié soort groei vir ons sal gee nie".
Dis goed en wel om bankmededingendheid te verbeter om verbruikers te bevoordeel, maar dit bied net marginale voordeel vir ekonomiese groei. Dis belangriker dat banke oortuig moet kan word om beleggings te finansier. Dit vereis beleidsekerheid en die langtermynkontantvloei van projekte moet sigbaar wees. Goeie verkrygingsbeleid soos met die regering se suksesvolle groenkragprogram is die manier waarop banke gelok kan word om ekonomiese groei aan te dryf.
Die idee om van Eskom se steenkoolkragstasies te verkoop sal baie moeilik uitvoerbaar wees. Intellidex twyfel of daar enige kopers teen 'n redelike prys sal wees. 'n Private maatskappy sal nie die omgewingsrisiko van 'n steenkoolkragstasie op hom wil neem nie. Hulle meen dit sal beter wees om die kragstasies gouer te sluit en oor te slaan na hernieubare energie.
Intellidex het die volgende aanbevelings:
Oor die banksektor
Die oordraagbaarheid van bankrekeningnommers (soos selfoonnommers) kan ondersoek word om mededinging te verbeter.
Daar behoort depositoversekering te wees om nuwe bankkliënte te beskerm.
Die Wet op Onderlinge Banke van 1993 moet hersien en gemoderniseer word om die grondslag te vorm vir 'n tweede vlak van banke met laer kapitaalvereistes en laerisiko-sakemodelle.
Oor die informele sektor en kleinsake
Kleinsake moet vrygestel wees van 'n wyer reeks regulatoriese en burokratiese vereistes, soos minimum lone.
Oor Eskom en ander energiesake
Die geïntegreerde hulpbronplan (IRP) – Suid-Afrika se energiebloudruk – behoort elke 24 maande deur 'n paneel van drie konsultante hersien te word.